b'\n_START_ARTICLE_\nAntun Kad\xc4\x8di\xc4\x87\n_START_SECTION_\n\xc5\xbdivotopis\n_START_PARAGRAPH_\nPrvo \xc5\xa1kolovanje stekao je u rodnoj Makarskoj, gdje je u\xc4\x8dio latinski i humanisti\xc4\x8dke predmete te je stupio u franjeva\xc4\x8dki red. Studirao je u Italiji (u Fermu i Rimu), gdje je u\xc4\x8dio filozofiju, teologiju, crkveno pravo i gr\xc4\x8dki jezik. Godine 1710. zare\xc4\x91en je za sve\xc4\x87enika, a 1711. obranio je doktorat iz filozofije i teologije na tezama iz klasi\xc4\x8dne filozofije i dogmatike._NEWLINE_Po zavr\xc5\xa1etku studija, vratio se u Hrvatsku te je postao makarski kanonik, u\xc4\x8ditelj, propovjednik i du\xc5\xa1obri\xc5\xbenik. Godine 1715. u\xc5\xa1ao je u slu\xc5\xbebu zadarskog nadbiskupa Vinka Zmajevi\xc4\x87a i zadobio \xc4\x8dast arhi\xc4\x91akona u Zadru. Predavao je filozofiju i moralnu teologiju sve\xc4\x87nicima-pripravnicima u Zadru, da bi ga 1722. godine, papa Inocent XIII. (1721.-1724.), imenovao trogirskim biskupom.  Pohodio je svoju biskupiju 1723, 1726. i 1730., a 1724. godine odr\xc5\xbeao je biskupsku sinodu kako bi potaknuo povratak crkvene stege me\xc4\x91u klerom._NEWLINE_Krajem 1730. godine, papa Klement XII. (1730.-1740.) imenovao ga je splitskim nadbiskupom. Premda je bio u dobrim odnosima s pravoslavnim vjernicima koji su dolazili, bje\xc5\xbee\xc4\x87i pred Turcima, na podru\xc4\x8dje Splitske nadbiskupije, episkopima je odricao jurisdikciju nad njima u sjevernoj Dalmaciji._NEWLINE_Posvetio je naro\xc4\x8ditu skrb glagolja\xc5\xa1ima, koje je obrazovao, ajo\xc5\xa1 je kao trogirski biskup sastavio priru\xc4\x8dnik iz moralne teologije Bogoslovlje diloredno (1729.), prvo djelo te vrste na hrvatskom jeziku.'